รัฐสภา เตรียมพิจารณาร่างรัฐธรรมนูญแห่งราชอาณาจักรไทย แก้ไขเพิ่มเติม พิจารณาเพื่อลงมติในวาระที่ 3
การประชุมร่วมกันของรัฐสภา ในเวลา 09.30 น. วันนี้ (17 มี.ค.64) โดยหลังที่ประชุมรับทราบพระบรมราชโองการโปรดเกล้าโปรดกระหม่อม ประกาศพระราชกฤษฎีกาเรียกประชุมสมัยวิสามัญแห่งรัฐสภา พ.ศ. 2564 แล้ว จากนั้นที่ประชุมมีวาระพิจารณา เรื่องด่วน ร่างรัฐธรรมนูญแห่งราชอาณาจักรไทย แก้ไขเพิ่มเติม (ฉบับที่ ..) พุทธศักราช .... (แก้ไขเพิ่มเติมมาตรา 256 และเพิ่มหมวด 15/1) ซึ่งเป็นการพิจารณาเพื่อลงมติในวาระที่ 3 ภายหลังศาลรัฐธรรมนูญเผยแพร่คำวินิจฉัยกลางเรื่องอำนาจและหน้าที่ของรัฐสภาในการแก้ไขรัฐธรรมนูญ ว่าการร่างรัฐธรรมนูญแก้ไขเพิ่มเติมรัฐธรรมนูญของรัฐสภา ในวาระที่ 1 และวาระที่ 2 เป็นการยกร่างรัฐธรรมนูญฉบับใหม่ที่ต้องทำประชามติสอบถามความเห็นประชาชนก่อน โดยจะเป็นการหารือกันว่ารัฐสภาจะเดินหน้าตามคำวินิจฉัยของศาลรัฐธรรมนูญอย่างไรต่อไป หลังขณะนี้มีความเห็นที่แตกต่างกันของสมาชิกรัฐสภานอกจากนี้ ที่ประชุมยังมีวาระพิจารณาร่างพระราชบัญญัตทึ่สำคัญอีก 3 ฉบับ ที่คณะกรรมาธิการวิสามัญพิจารณาเสร็จแล้ว ได้แก่ ร่างพระราชบัญญัติการเข้าชื่อเสนอกฎหมาย พ.ศ. .... , ร่างพระราชบัญญัติว่าด้วยการออกเสียงประชามติ พ.ศ. .... และร่างพระราชบัญญัติให้ใช้ประมวลกฎหมายยาเสพติด พ.ศ. .... ร่างประมวลกฎหมายยาเสพติด และร่างพระราชบัญญัติวิธีพิจารณาคดียาเสพติด (ฉบับที่ ..) พ.ศ. ....